2. ลักษณะการประกอบธุรกิจ

2.1 ความเป็นมา

ในปี พ.ศ. 2432 บริษัท ซิงเกอร์แห่งสหรัฐอเมริกา ได้แต่งตั้งบริษัท เคียมฮั่วเฮง จำกัด
เป็นผู้จัดจำหน่ายจักรเย็บผ้าซิงเกอร์ในประเทศไทย ต่อมาในปี พ. ศ. 2448 บริษัท
ซิงเกอร์แห่งสหรัฐอเมริกา จึงได้ตั้งสาขาขึ้นในประเทศไทย ใช้ชื่อว่า บริษัท ซิงเกอร์ โซอิ้ง แมชีน
จำกัด วัตถุประสงค์เพื่อจำหน่ายจักรเย็บผ้า และผลิตภัณฑ์อื่นๆ
ที่เกี่ยวข้องกับจักรเย็บผ้าที่นำเข้ามาจากต่างประเทศ บริษัทได้ริเริ่มนำเอาบริการเช่าซื้อ
โดยผ่อนชำระเป็นงวดมาใช้ครั้งแรกในปี 2468 และบริการดังกล่าวนี้
ได้กลายเป็นลักษณะประจำของซิงเกอร์ทั้งในประเทศไทย และประเทศต่างๆ ในเอเซีย
นับแต่นั้นมาตลอดระยะเวลา 50 ปีเศษ บริษัทคงจำหน่ายเฉพาะจักรเย็บผ้า
และผลิตภัณฑ์เกี่ยวกับจักรเย็บผ้าเท่านั้น จนกระทั่งปี 2500
บริษัทจึงได้เริ่มจำหน่ายเครื่องใช้ไฟฟ้าในครัวเรือนโดยเริ่มจากตู้เย็นเป็นอันดับแรก ต่อมาเมื่อวันที่
24 พฤศจิกายน 2512 จึงได้มีการจดทะเบียนก่อตั้ง "บริษัท ซิงเกอร์ประเทศไทย จำกัด"
เป็นบริษัทจำกัดภายใต้กฎหมายไทย เพื่อเข้ารับช่วงธุรกิจของ "บริษัท ซิงเกอร์ โซอิ้ง แมชีน
จำกัด" ซึ่งหยุดดำเนินกิจการในระยะเวลาต่อมา โดยมีทุนจดทะเบียนแรกเริ่ม 60 ล้านบาท
ปัจจุบันบริษัทมีทุนจดทะเบียน 270 ล้านบาท เป็นทุนที่เรียกชำระเต็มมูลค่าหุ้นแล้ว 270 ล้านบาท
และบริษัทได้รับอนุญาตให้เข้าเป็นบริษัทจดทะเบียนในตลาดหลักทรัพย์แห่งประเทศไทย ในปี 2527
ในวันที่ 4 มกราคม 2537 บริษัทได้ทำการจดทะเบียนแปรสภาพเป็น "บริษัทมหาชนจำกัด"
ตั้งแต่แรกตั้งบริษัทจนถึงปัจจุบันบริษัทได้ประกอบธุรกิจด้วยความซื่อสัตย์ สุจริต รับผิดชอบต่อสังคม
มีส่วนร่วมในการพัฒนาเศรษฐกิจของประเทศไทย และเมื่อวันที่ 24 พฤษภาคม พ. ศ. 2547
ถือเป็นวาระอันเป็นมหามงคลอย่างยิ่ง เมื่อพระบาทสมเด็จพระเจ้าอยู่หัวทรงพระกรุณาโปรดเกล้าฯ
พระราชทานตราตั้ง (พระครุฑพ่าห์) ให้ บริษัท ซิงเกอร์ประเทศไทย จำกัด (มหาชน)
นับเป็นเกียรติประวัติและเป็นสิริมงคลสูงสุดแก่บริษัทฯ และพนักงานทุกท่าน

2.2 ลักษณะการประกอบธุรกิจของบริษัทและบริษัทย่อย

บริษัท ซิงเกอร์ประเทศไทย จำกัด (มหาชน) เป็นผู้จำหน่ายผลิตภัณฑ์ที่มีเครื่องหมายการค้า
“ซิงเกอร์" เช่น จักรเย็บผ้า เครื่องใช้ไฟฟ้าภายในบ้านต่างๆ นอกจากนี้ยังจำหน่าย ผลิตภัณฑ์อื่นๆ
เช่น จานดาวเทียม เครื่องมือทางการเกษตร และเครื่องเติมเงินมือถือออนไลน์แบบหยอดเหรียญ
เพื่อสนองตอบต่อความต้องการของลูกค้าได้อย่างครอบคลุมและหลากหลาย

การขายตรงแบบเช่าซื้อโดยผ่านผู้แทนซิงเกอร์ มากกว่า 2,000 คน กระจายตามสาขามากกว่า
180 สาขาทั่วประเทศไทย ซึ่งถือว่า บริษัทฯ มีโครงข่ายการกระจายสินค้า จักรเย็บผ้า
และเครื่องใช้ไฟฟ้าภายในบ้านที่ใหญ่ที่สุด และกว้างขวางที่สุดในประเทศไทย

สำหรับสินค้าซิงเกอร์สามารถแบ่งแยกได้ตามกลุ่มผลิตภัณฑ์ดังนี้ :-

ผลิตภัณฑ์ซิงเกอร์ ได้แก่:-

  • ผลิตภัณฑ์จักรเย็บผ้า เช่น จักรเย็บผ้า เข็ม
  น้ำมันหล่อลื่นอเนกประสงค์ชนิดหยดและแบบสเปรย์พ่น กรรไกร เป็นต้น

  • ผลิตภัณฑ์กลุ่มเครื่องใช้ไฟฟ้าในครัวเรือน เช่น ตู้เย็น ตู้แช่ เครื่องซักผ้า เตาแก๊ส
  เครื่องปรับอากาศ เตาไมโครเวฟ ตู้แช่ไวน์ เป็นต้น

  • ผลิตภัณฑ์กลุ่มภาพและเสียง เช่น โทรทัศน์จอแบน (CRT TV) โทรทัศน์ดาวเทียม (TV
  Satellite) แอลซีดี ทีวี (LCD TV) และแอลอีดี ทีวี (LED TV) เครื่องเล่นดีวีดี
  และเครื่องเสียงสเตอริโอ เป็นต้น

ผลิตภัณฑ์อื่นๆ ได้แก่:-

• จานดาวเทียม

• สินค้าเครื่องมือทางการเกษตร เช่น เครื่องสูบน้ำ

  • เครื่องเติมเงินมือถือออนไลน์

ภายใต้เครื่องหมายการค้า "ซิงเกอร์" บริษัทจำหน่ายผลิตภัณฑ์ทั้งในระบบเงินสด
และระบบเงินผ่อนในรูปแบบการขายตรง ผ่านเครือข่ายร้าน
พนักงานขายของบริษัทและผ่านผู้แทนจำหน่าย ซึ่งกระจายอยู่ทั่วประเทศ
สินค้าส่วนใหญ่ที่บริษัทซิงเกอร์จำหน่าย บริษัทจะใช้วิธีผลิตแบบ OEM (Original Equipment
Manufacturer) โดยการสั่งให้ผู้ผลิตภายในประเทศผลิตให้เกือบทั้งหมด

โครงการผลิตภัณฑ์ใหม่

บริษัทได้ให้ความสำคัญในการพัฒนาผลิตภัณฑ์ใหม่
หรือนวัตกรรมใหม่ๆเพื่อตอบสนองความต้องการของผู้บริโภค
ตลอดจนเทคโนโลยีที่มีความก้าวหน้าไปอย่างไม่หยุดยั้ง
ในช่วงปีที่ผ่านมาบริษัทได้แนะนำผลิตภัณฑ์ใหม่ออกสู่ตลาด ได้แก่ เครื่องเติมเงินมือถือออนไลน์
และถือได้ว่าประสบความสำเร็จเกินความคาดหมาย
ผู้ใช้บริการโทรศัพท์มือถือทุกระบบในประเทศไทยนั้น แบ่งออกได้เป็น 2 กลุ่มใหญ่ๆ คือ
กลุ่มผู้ใช้บริการแบบ Prepaid (แบบเติมเงิน) และผู้ใช้บริการแบบ Post Paid (แบบรายเดือน)
กลุ่มผู้ใช้บริการแบบเติมเงินปัจจุบันมีสัดส่วนมากกว่า 90% และมีการเติมเงินกันมากถึงเดือนละ
6,000-7,000 ล้านบาท

ช่องทางการเติมเงินโทรศัพท์มือถือเริ่มต้นจากการเติมเงินผ่านบัตรเติมเงินซึ่งมีมูลค่าแตกต่างกัน
บัตรเติมเงินนี้เทียบเท่าเงินสด ผู้ซื้อและผู้ขายต้องดูแล เก็บรักษาอย่างดี
หากสูญหายไปก็เปรียบเสมือนทำเงินสดสูญหายไป
หลังจากนั้นจึงมีการพัฒนาช่องทางเติมเงินให้สะดวกมากขึ้นจึงพัฒนาเป็นระบบเติมเงินแบบออนไลน์ขึ้น
เช่น ผ่านตู้ ATM ผ่านระบบอินเตอร์เน็ท และผ่านโทรศัพท์มือถือ
ซึ่งก็ยังไม่สะดวกและผู้ให้บริการเติมเงินต้องเป็นผู้ดูแลและเติมเงินให้กับลูกค้าด้วยตนเอง
บริษัทเล็งเห็นช่องว่างในตลาดตรงจุดนี้จึงเกิดนวัตกรรมใหม่สำหรับการเติมเงินมือถือแบบออนไลน์ผ่านเครื่องเติมเงินมือถือแบบหยอดเหรียญ
ซึ่งผู้บริโภคสามารถเติมเงินได้ด้วยตนเอง ตลอด 24 ชั่วโมง
ตามจำนวนเงินที่ต้องการเติมหรือตามความสามารถในการเติมเงิน
เครื่องเติมเงินมือถือออนไลน์นี้สามารถเติมเงินได้ต่ำสุดครั้งละ 10 บาทและสูงสุด 100 บาท
ซึ่งเหมาะสมกับผู้บริโภคที่มีรายได้น้อย กำลังซื้อต่ำ ไม่สามารถเติมเงินครั้งละมากๆได้
ซึ่งตรงกับกลุ่มลูกค้าเป้าหมายของบริษัทอยู่แล้ว เครื่องเติมเงินมือถือออนไลน์นี้
บริษัทจำหน่ายให้กับผู้ประกอบการรายย่อยในต่างจังหวัด เช่น ร้านค้า ร้านโชห่วย ร้านมินิมาร์ท
หรือแม้แต่หอพัก และแหล่งชุมชนต่างๆ ทั้งแบบเงินสดและแบบเช่าซื้อ
ทั้งนี้การซื้อแบบเช่าซื้อจะต้องผ่านการพิจารณาสินเชื่อด้วยทุกครั้ง

ในปีถัดไปบริษัทได้วางแผนผลิตภัณฑ์ใหม่ที่จะนำออกสู่ตลาด
เพื่อตอบสนองนโยบายและกลยุทธ์ที่จะขยายธุรกิจเข้าสู่กลุ่มผู้ประกอบการรายย่อยให้มากขึ้น
โดยเฉพาะร้านค้าปลีก ร้านโชห่วย ที่มีอยู่จำนวนมากทั่วประเทศนับหลายแสนราย
บริษัทมีเป้าหมายที่จะยกระดับผู้ประกอบการรายย่อยเหล่านี้ให้มีผลประกอบการดีขึ้น
และสามารถแข่งขันกับผู้ประกอบการรายใหญ่ได้ โดยการสนับสนุนของซิงเกอร์

ช่องทางการขายและกลยุทธ์ใหม่กับการขายสินค้าที่มีการเติบโตเต็มที่แล้วในตลาด

บริษัททราบดีว่าตลาดหลักของเครื่องใช้ไฟฟ้าภายในบ้าน เช่น โทรทัศน์ และ ตู้เย็น
ได้เติบโตอย่างมาก มีส่วนแบ่งการตลาดที่สูงและมีอัตราส่วนความเป็นเจ้าของที่สูง (90% - 98%)
เพื่อตอบสนองทางการตลาดและเพื่อการเติบโตและการพัฒนาของบริษัท
ทางบริษัทได้ใช้แผนเชิงรุกทางการตลาดในการขายสินค้าหลากหลายขึ้น และมีการตีแลกเปลี่ยน
(Trade In) สินค้ายี่ห้อต่างๆ ด้วยเช่นกัน
แผนโดยรวมของบริษัทคือการใช้ความได้เปรียบในจุดยืนที่โดดเด่นในตลาด ซึ่งก็คือ
การเป็นหนึ่งในบริษัทที่มีการดำเนินงานแบบขายตรงทั่วประเทศเพื่อเสนอขายสินค้าในรูปแบบเทรดอิน

นอกจากการขายแบบขายตรงผ่านเครือข่ายร้านซิงเกอร์ทั่วประเทศแล้ว บริษัท
ยังได้ขยายช่องทางการจำหน่ายสินค้าผ่านร้านตัวแทนจำหน่าย (Dealer) ต่างๆ
ทั้งร้านตัวแทนจำหน่ายเครื่องใช้ไฟฟ้าและจักรเย็บผ้าทั้งในพื้นที่กรุงเทพและต่างจังหวัด
การขายผ่านช่องทางดังกล่าว บริษัท
ได้จัดตั้งหน่วยงานเพื่อรับผิดชอบการขายในช่องทางนี้แยกจากหน่วยงานเดิมที่รับผิดชอบเฉพาะการขายตรงเท่านั้น

บริษัทย่อย

• บริษัท ซิงเกอร์ (โบรคเกอร์) จำกัด

บริษัท ซิงเกอร์ (โบรคเกอร์) จำกัด
ประกอบธุรกิจตัวแทนขายกรมธรรม์ประกันชีวิตให้แก่บริษัทประกันภัย ในปัจจุบัน ได้แก่ บริษัท
เมืองไทยประกันชีวิต จำกัด โดยให้พนักงานขายของบริษัท ซิงเกอร์
เฉพาะที่มีใบอนุญาตตัวแทนประกันชีวิต เป็นผู้ขายกรมธรรม์ให้แก่ลูกค้า

• บริษัท อุตสาหกรรมซิงเกอร์ (ประเทศไทย) จำกัด

  บริษัท อุตสาหกรรมซิงเกอร์ (ประเทศไทย) จำกัด ซึ่งเคยจัดตั้งขึ้นเพื่อเป็นโรงงานประกอบ
  จักรเย็บผ้า เตาแก๊ส มอเตอร์จักร อุตสาหกรรมเบา และน้ำมันจักร
  เพื่อให้บริษัทซิงเกอร์นำไปจำหน่ายทั้งในประเทศและต่างประเทศมาโดยตลอดจนถึงกลางปี 2545
  บริษัทจึงมีนโยบายให้หยุดการผลิตและการประกอบผลิตภัณฑ์ดังกล่าวข้างต้น
  แล้วใช้วิธีนำเข้าผลิตภัณฑ์สำเร็จรูปจากต่างประเทศโดยตรงแทน
  ทั้งนี้เนื่องจากต้นทุนของการนำเข้าผลิตภัณฑ์สำเร็จรูปต่ำกว่าต้นทุนการผลิตและประกอบภายในประเทศ
  หลังจากที่ได้มีการหยุดการดำเนินการข้างต้นมาจนถึงปี 2552 บริษัท อุตสาหกรรมซิงเกอร์
  (ประเทศไทย) จำกัดจึงเริ่มมาผลิตน้ำดื่มเพื่อจำหน่าย โดยมี บริษัท ซิงเกอร์ประเทศไทย จำกัด
  (มหาชน) เป็นลูกค้าหลัก

2.3 โครงสร้างรายได้

โครงสร้างรายได้(รวมดอกเบี้ยรับฯ)ของบริษัท ตามส่วนงานทางภูมิศาสตร์และสายผลิตภัณฑ์
แบ่งได้ดังต่อไปนี้ :-

(หน่วย: พันบาท)

+-------------------------------+------------+-----+-----------+-----+
| มูลค่าการจำหน่ายในประเทศ         | 2552/2009  | %   | 2553/2010 | %   |
|                               |            |     |           |     |
| แยกตามผลิตภัณฑ์                  |            |     |           |     |
+-------------------------------+------------+-----+-----------+-----+
| เครื่องซักผ้า / Washing Machine   | 566,567    | 31  | 441,421   | 21  |
+-------------------------------+------------+-----+-----------+-----+
| ตู้เย็น / Refrigerator           | 378,196    | 21  | 317,070   | 15  |
+-------------------------------+------------+-----+-----------+-----+
| ตู้แช่ / Freezer                 | 341,017    | 19  | 333,921   | 16  |
+-------------------------------+------------+-----+-----------+-----+
| โทรทัศน์ / Television           | 191,679    | 10  | 143,748   | 7   |
+-------------------------------+------------+-----+-----------+-----+
| จักรเย็บผ้า / Sewing Machine     | 89,761     | 5   | 82,858    | 4   |
+-------------------------------+------------+-----+-----------+-----+
| เครื่องปรับอากาศ / Air           | 84,431     | 5   | 459,795   | 22  |
| Conditioner                   |            |     |           |     |
+-------------------------------+------------+-----+-----------+-----+
| ตู้เติมเงินโทรศัพท์มือถือ / ATVM      | -          | -   | 200,935   | 10  |
+-------------------------------+------------+-----+-----------+-----+
| รถจักรยานยนต์ / Motorcycle      | 41,538     | 2   | 6,514     | 0.3 |
+-------------------------------+------------+-----+-----------+-----+
| รวมมูลค่าการจำหน่ายในประเทศ      | 1,693,189  | 93  | 1,986,262 | 9   |
|                               |            |     |           | 5.3 |
+-------------------------------+------------+-----+-----------+-----+
| ผลิตภัณฑ์อื่นในประเทศ              | 125,404    | 7   | 91,225    | 4.7 |
+-------------------------------+------------+-----+-----------+-----+
| มูลค่าการจำหน่ายต่างประเทศ        | -          | -   | -         | -   |
+-------------------------------+------------+-----+-----------+-----+
| รวมรายได้จากขายและดอกเบี้ยรับฯ    | 1,818,593  | 100 | 2,077,487 | 100 |
+-------------------------------+------------+-----+-----------+-----+

  ------------------------------------------------ ----------- -----------
  อัตราการเพิ่ม ( ลด ) ของมูลค่าการจำหน่าย               2552/2009   2553/2010

                                                   (19.44%)    14.23%
  ------------------------------------------------ ----------- -----------

หมายเหตุ บริษัทดำเนินธุรกิจขายสินค้าในส่วนงานทางธุรกิจเดียว
และดำเนินธุรกิจในส่วนงานทางภูมิศาสตร์เดียวคือ

ในประเทศไทย ดังนั้นจึงมิได้มีการเสนอข้อมูลทางการเงินจำแนกตามส่วนงาน